## Rješenje Agencije za zaštitu tržišnog natjecanja UP/I 430-01/2012-02/12, urbroj: 580-09-1/17-2012-02 od 6. rujna 2012.

### NN 126/2012 (16.11.2012.), Rješenje Agencije za zaštitu tržišnog natjecanja UP/I 430-01/2012-02/12, urbroj: 580-09-1/17-2012-02 od 6. rujna 2012.

126 16.11.2012 Rješenje Agencije za zaštitu tržišnog natjecanja UP/I 430-01/2012-02/12, urbroj: 580-09-1/17-2012-02 od 6. rujna 2012.

AGENCIJA ZA ZAŠTITU TRŽIŠNOG NATJECANJA

2713

Agencija za zaštitu tržišnog natjecanja na temelju članka 13. stavka 4. Zakona o državnim potporama (»Narodne novine«, broj 140/05 i 49/11), u upravnom postupku davanja odobrenja na otpis duga poduzetnika Vodovod i kanalizacija d.o.o., sa sjedištem u Splitu, Biokovska 3, s osnove kamata nastalog neplaćanjem naknade za koncesiju za potrebe javne vodoopskrbe, pokrenutom na temelju zahtjeva Ministarstva poljoprivrede, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag. iur. zamjenik predsjednice Vijeća, te članovi Vijeća Vesna Patrlj dipl. iur., Milivoj Maršić, dipl. oec. i dr. sc. Mirna Pavletić Župić, sa 116. sjednice, održane 6. rujna 2012. donosi

RJEŠENJE

I. Utvrđuje se da otpis duga poduzetnika Vodovod i kanalizacija d.o.o., sa sjedištem u Splitu, Biokovska 3, na dan 25. srpnja 2012., u iznosu od 29.427.781.75, kn s osnove kamata nastalog neplaćanjem naknade za koncesiju na iznos glavnice od 19.321.869,70 kn za potrebe javne vodoopskrbe, sadržan u zahtjevu Ministarstva poljoprivrede od 27. srpnja 2012., klasa: 325-08/11-01/528, urbroj: 525-12/0913-12-12, ne odnosi na državnu potporu u smislu Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. Zaprimanje zahtjeva

Agencija za zaštitu tržišnog natjecanja (dalje: Agencija) zaprimila je 30. srpnja 2012. dopis Ministarstva poljoprivrede (daje: Ministarstvo), upućen Vodovodu i kanalizaciji d.o.o., sa sjedištem u Splitu, Biokovska 3 (dalje: VIK d.o.o.), u svezi otpisa duga s osnove kamata nastalog neplaćanjem naknade za koncesiju za potrebe javne vodoopskrbe, uz jednokratnu uplatu glavnice, primjenom Uredbe o kriterijima, mjerilima i postupku za odgodu plaćanja ili obročnu otplatu duga, te prodaju ili djelomičan otpis potraživanja (»Narodne novine«, broj 76/12). Visina duga s osnove kamata na dan 31. svibnja 2012. iznosi 29.000.166,00 kn, dok visina glavnice iznosi 19.692.316,83 kn.

Iz dopisa također proizlazi da je nakon usklađenja kamata i glavnice na dan 31. svibnja 2012, VIK d.o.o. smanjio dio svoje obveze koja se odnosi na glavnicu, tako da je na dan 25. srpnja 2012., glavnica iznosila 13.321.869,70 kn, a kamata 29.427.781,75 kn.

Budući da je iz dopisa i prateće dokumentacije proizlazilo da bi otpis duga s osnove kamata mogao predstavljati državnu potporu iz članka 3. stavka 1. Zakona o državnim potporama (»Narodne novine«, broj 140/05 i 49/11; dalje: ZDP), te bi se mogao smatrati zahtjevom iz članka 12. stavka 1. ZDP-a, Agencija je zahtjevom od 2. kolovoza 2012., od Ministarstva zatražila dodatna očitovanja koja su zaprimljena 17. kolovoza 2012.

Sukladno članku 12. Zakona o državnim potporama (»Narodne novine«, broj 140/05 i 49/11; dalje: ZDP) ministarstva i druga tijela državne uprave, tijela područne (regionalne) i lokalne samouprave te pravne osobe koje dodjeljuju ili upravljaju državnim potporama u smislu ZDP-a, prije donošenja akata iz svoje nadležnosti kojima se dodjeljuju državne potpore, dužna su dostaviti prijedlog državne potpore Agenciji na odobrenje.

Dana 27. kolovoza 2012., od Ministarstva je na znanje zaprimljen, zahtjev upućen Ministarstvu financija za otpis duga o osnove kamata jer je poduzetnik Ministarstvu dostavio dokaze o jednokratnoj uplati iznosa glavnice od 19.321.869,70 kn.

2. Primijenjeni propisi

Agencija je u postupku primijenila ZDP i Uredbu o državnim potporama (»Narodne novine«, broj 50/06).

Također za potrebe postupka izvršen je uvid u Uredbu o kriterijima, mjerilima i postupku za odgodu plaćanja ili obročnu otplatu duga, te prodaju ili djelomičan otpis potraživanja (»Narodne novine«, broj 76/12; dalje: Uredba).

3. Utvrđivanje činjenica

VIK d.o.o. osnovan je 1999. i u vlasništvu je 4 grada (Splita, Solina, Kaštela i Trogira) i 7 općina (Šolte, Podstrane, Muća, Segeta, Okruga, Marine i Lečevice), a upisan je u registru Trgovačkog suda u Splitu, s matičnim brojem subjekta upisa: 060160338, OIB: 56826138353.

Iz članka 3. i 4. Društvenog ugovora VIK-a d.o.o., proizlazi da je osnovna svrha poduzetnika redovito i trajno obavljanje povjerene komunalne djelatnosti u sustavu zatvorenog gospodarstva, time što isti pruža samo javne usluge s ovlastima javne službe, odnosno djelatnost VIK-a d.o.o. odnosi se na isključivu obvezu pružanja usluga vodoopskrbe i odvodnje sukladno Zakonu o komunalnom gospodarstvu (»Narodne novine«, broj 36/95, 70/97, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09, 49/11, 84/11 i 90/11).

Dugovanje poduzetnika VIK d.o.o. s osnova naknade za koncesiju za zahvaćanje vode za potrebe javne vodoopskrbe za razdoblje od 1. siječnja 1997. do 31. ožujka 2012., s obračunom kamata do dana 25. srpnja 2012., odnosi se na glavnicu u iznosu od 19.321.869,70 kn i kamatu od 29.427.781,75 kn.

VIK d.o.o. je predmetni zahtjev dostavio nadležnom Ministarstvu budući da ispunjava uvjete iz članak 14. i 27. Uredbe koji propisuju slučajeve u kojima je moguć otpis duga ukoliko bude dostavljen dokaz da poduzetnik nema nepodmirenih javnih obveza, te da se radi o poduzetniku koji je od strane poslovnih banaka klasificiran u rizičnu skupinu A – plasmani za koje nisu utvrđeni dokazi o umanjenju njihove vrijednosti na pojedinačnoj osnovi.

Naime, iz članka 4. stavka 3. Uredbe, proizlazi da se prilikom odlučivanja o pravima koji su predmet Uredbe, postupa u skladu s pravilima o državnim potporama, dok je temeljem članka 14. stavka 2. Uredbe, u cilju utvrđivanja radi li se o državnoj potpori, potrebno dostaviti i podatak o kreditnom rejtingu poduzetnika izdan od strane poslovne banke. Na temelju članka 27. stavka 1. Uredbe poduzetniku se može otpisati dug s osnove kamata ukoliko glavnicu plati u cijelosti i jednokratno.

U svojem zahtjev VIK d.o.o. poziva se na odredbe iz Zakona o vodama (»Narodne novine«, broj 153/09 i 130/11), pri čemu, između ostalog, ističe da djeluje u sustavu komunalnog vodnog gospodarstva; da se radi o javnoj usluzi; da komunalnim vodnim građevinama upravlja javni isporučitelj vodne usluge; da se djelatnosti javne vodoopskrbe i javne odvodnje obavljaju kao javna služba; da se vodne usluge vode pod nediskriminirajućim uvjetima, učinkovito, ekonomično; dok se cijene vodnih usluga smiju određivati prema načelima punog povrata troškova, te da ne smije obavljati niti jednu djelatnost osim javne vodoopskrbe i javne odvodnje.

Naime, člankom 258. stavkom 4. Zakona o vodama propisano je da isporučitelj komunalnih usluga u djelatnostima opskrbe pitkom vodom, odvodnje i pročišćavanja otpadnih voda koji obavlja i druge komunalne djelatnosti sukladno tom Zakonu, mora iz predmeta svojeg poslovanja isključiti druge komunalne djelatnosti zaključno do 1. siječnja 2013.

Uvidom u službene web-stranice Sudskog registra proizlazi da VIK d.o.o. osim djelatnosti komunalnog vodnog gospodarstva obavlja sljedeće poslove: instalacije za vodu, plin grijanje, hlađenje, građenje, projektiranje i nadzor u građevinarstvu, međutim, VIK d.o.o. je 10. kolovoza 2012. od Trgovačkog suda u Splitu zatražio brisanje prethodno navedenih djelatnosti jer iste ne smije obavljati, budući da to propisuje članak 258. stavak 4. Zakona o vodama.

Nadalje, VIK d.o.o. dodatno navodi da obavlja samo zakonski utvrđene djelatnosti, a koje pri tom nemaju gospodarski karakter i da ne posluje po tržišnim načelima.

Naime, VIK d.o.o. obavlja povjerene komunalne djelatnosti u sustavu zatvorenog gospodarstva, a djelatnosti javne vodoopskrbe i javne odvodnje obavljaju se kao javna služba te da osim povjerenih djelatnosti javne vodoopskrbe i javne odvodnje VIK d.o.o. ne obavlja ostale djelatnosti gospodarskog karaktera.

Navedeno je i dodatno dokazano jer je VIK d.o.o. zatražio od Trgovačkog suda u Splitu brisanje svih onih djelatnosti koje se ne odnose na djelatnosti javne vodoopskrbe i javne odvodnje.

4. Ocjena otpisa duga poduzetnika Vodovod i kanalizacija d.o.o. s osnove kamata nastalog neplaćanjem naknade za koncesiju

Prema članku 3. stavku 1. ZDP-a državne potpore su stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz Sporazuma o stabilizaciji i pridruživanju (»Narodne novine«, broj 14/01, 14/02, 1/05 i 7/05; dalje: SSP). Odnosno iz članka 3. stavka 1. ZDP-a, proizlazi da moraju biti kumulativno ispunjeni sljedeći uvjeti:

– da je riječ o državnim sredstvima (neovisno o razini, odnosno je li riječ o središnjoj državi, jedinicama lokalne samouprave i sl.) koja predstavljaju stvarni i potencijalni rashod ili umanjeni prihod države,

– da je tim sredstvima poduzetniku dana prednost na tržištu, a riječ je o ekonomskoj prednosti koju korisnik potpore ne bi mogao ostvariti obavljanjem redovnog poslovanja,

– da je potpora selektivna jer utječe na ravnotežu između korisnika potpore i njegove konkurencije, na način da se dodjeljuje samo jednom ili nekim poduzetnicima ili sektorima te

– da ima utjecaj na ispunjenje međunarodno preuzetih obveza Republike Hrvatske iz SSP-a, odnosno ako poduzetnik zahvaljujući dodijeljenoj potpori jača svoj položaj na tržištu u odnosu na konkurente.

Ukoliko jedan od uvjeta nije ispunjen, ne radi se o državnoj potpori iz članka 3. stavka 1. ZDP-a.

U postupku je utvrđeno da nisu ispunjeni svi uvjeti iz članka 3. stavka 1. ZDP-a, da bi se otpis duga s osnove kamata mogao smatrati državnom potporom iz članka 3. stavka 1. ZDP-a. Neispunjenje se odnosi na uvjet da se otpisom duge narušava ili može narušiti tržišno natjecanje davanjem prednosti na tržištu korisniku državne potpore te da otpis duga može utjecati na ispunjenje međunarodno preuzetih obveza Republike Hrvatske iz SSP-a.

Naime, VIK-ova d.o.o. djelatnost odnosi se na djelatnost javne vodoopskrbe i javne odvodnje a navedene djelatnosti može obavljati isključivo VIK d.o.o., stoga otpis duga s osnova kamata zbog neplaćanja naknade za koncesiju za potrebe javne vodoopskrbe ne može narušavati tržišno natjecanje davanjem prednosti na tržištu korisniku državne potpore. Nadalje, VIK d.o.o. spomenute djelatnosti obavlja isključivo na području 4 grada (Splita, Solina, Kaštela i Trogira) i 7 općina (Šolte, Podstrane, Muća, Segeta, Okruga, Marine i Lečevice) tako da obavljanje navedene djelatnosti u konkretnom slučaju isključuje uvjet da otpis duga s osnova kamata zbog neplaćanja naknade za koncesiju za potrebe javne vodoopskrbe može imati utjecaj na ispunjenje međunarodno preuzetih obveza Republike Hrvatske iz SSP-a, te stoga se navedeni otpis ne može smatrati državnom potporom iz članka 3. stavka 1. ZDP-a.

5. Odluka Vijeća za zaštitu tržišnog natjecanja

Razmatrajući zahtjev Ministarstva poljoprivrede, na svojoj 116. sjednici, održanoj 6. rujna 2012., Vijeće za zaštitu tržišnog natjecanja (dalje: Vijeće), donijelo je odluku da otpis duga s osnova kamata zbog neplaćanja naknade za koncesiju za potrebe javne vodoopskrbe u iznosu od 29.427.781,75, sadržan u zahtjevu Ministarstva poljoprivrede od 27. srpnja 2012., klasa: 325-08/11-01/528, urbroj: 525-12/0913-12-12, ne predstavlja državnu potporu iz članka 3. stavka 1. ZDP-a, budući da se navedenim otpisom VIK-u d.o.o. ne daje prednost na tržištu, jer isključivo VIK d.o.o. može obavljati djelatnost javne vodoopskrbe i javne odvodnje, a budući da se navedena djelatnost obavlja na području 4 grada i 7 općina, otpis duga ne utječe na ispunjenje međunarodno preuzetih obveza Republike Hrvatske iz SSP-a.

Slijedom navedenog, na temelju odluke Vijeća, donesena je odluka kao u točki I. izreke ovog rješenja.

Na temelju članka 18. ZDP-a, rješenja Agencije iz članka 13. ZDP-a, objavljuju se u »Narodnim novinama«, te je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/2012-02/012
Urbroj: 580-09-1/17-2012-02
Zagreb, 6. rujna 2012.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 126/2012-2713